Sebeqalile Ukuhlatshwa iJekiseni yeCovid-19 Vaccine kweleSouth Africa
Ukuhlatshwa kwabantu ijekiseni le, kulandela ukufika kwamajekiseni azinkulungwane ezingamatshumi ayisitshiyagalombili (80,000 doses) aweJohnson & Johnson njalo uMongameli Cyril Ramaphosa ube ngomunye wabakuqala ukuhlatshwa leli jekiseni.
JOHANNESBURG — Seluqalile uhlelo lokuhlaba abantu ijekiseni lokuvikela iCovid-19 kweleSouth Africa, elevaccine. Ohle waba ngumqalisiziba ukuhlatshwa leli jekiseni nguMongameli Cyril Ramaphosa. Ukuhlatshwa kwabantu amajekiseni la kulandela ukufika elizweni lelo, kwamajekiseni azinkulungwane ezingamatshumi ayisitshiyagalombili (80,000 doses) aweJohnson & Johnson. Limithi efike phakathi kobusuku ngoLwesibili, ihle yathunyelwa endaweni ezilitshumi lasikhombisa lapho okuhlatshelwa khona izisebenzi zempilakahle okuyizo ezakuqala kuloluhlelo. Umongameli Cyril Ramaphosa ube ngomunye wabakuqala ukuhlatshwa lelijekiseni isizwe sonke sibukele kubomabonakude. “Leli lilanga elihle kakhulu kuMzansi Africa njalo ngikhuthaza bonke abantu kweleSouth Africa ukuthi labo bahlatshwe.” Kukhangelelwe ukuthi kubelamanye amajekiseni ayingxenye yesigidi aweJohnson & Johnson azafika emavikini azayo ahlangane lamanye athengwe kumankampani ashiyeneyo. Izisebenzi zempilakahle ezedlula isigidi yizo okukhangelelwe ukuthi zihlatshwe kuqala kungakangeni uzulu wonke. Izizalwane zeZimbabwe ezihlala kweleSouth Africa lazo sezethule intokozo ngokusungulwa kwaloluhlelo njengoba iSouth Africa kuyiyo ehlaselwe okwedlula amazwe onke ezwekazi leAfrica. Lintokozo ilandela isithembiso sikamongameli Ramaphosa sokuthi labo bazahlatshwa. Isikhulumeli sebandla leMthwakazi Republic Party umnumnzana Velile Moyo uthi lolu luhlelo oluzaphephisa impilo zabanengi. “ISouth Africa ibonise amazwe wonke ukuthi kuyinto okumele ukuthi yenziwe ngokuphangisa leyi ukwenzela ukuthi kuncedise lokuthi I economy iqale ukuthi ivuleke ngoba abantu sebevaccinethiwe njalo sebephephile kulolubhubhane. Siyabonga ukuthi nabantu bokuza labo kweleSouth Africa bavunyelwe ukuthi bangaphatheka kuloluhlelo. Abangabe befisa ukuthi bathathe livaccine kuhle ukuthi bayithathe.” Isikhulumeli sebandla leZapu kweleSouth Africa umnumnzana Godfrey Viki ukhuthaza izizalwane zeZimbabwe kweleSouth Africa ukuthi zekele ukulandela othathawese kodwa zenze lokhu okuzasindisa impilo zazo. “Sithanda ukudlulisa ukuthi uhlelo lolu luhlelo oluhle njalo esibona kufanele ukuthi kwenziwe ukuze abantu bavikelwe kubhubhane lolu olukhona. Yebo ye zikhona inkulumo zokuthi hlezi le vaccine elethiweyo izogila imikhuba leyi laleyi sigcine sesitreckwa sesisaziwa ukuthi singobani kungathi kufakwa abantu amatracker. Kodwake sikhumbule phela ukuthi imijovo enjengaleyi eyevaccine ayiqali lamhlanje.” Kodwake abanye bathi kabazukusondela lapho okuhlatshwa khona lijekiseni ngoba kukunengi abangakuzwisisiyo ngayo. Amajekiseni eJohnson & Johnson athengwe ngemva kokutholakala ukuthi amajekiseni abesethengiwe awe Oxford-AstraZeneca vaccine awalamandla phezu kohlobo lwegciwane lecoronavirus etholakala kweleSouth Africa lakwamanye amazwe ambalwa i501Y. V2.